
Az EU tagbővítései és a világkereskedelmi hálózat: globalizáció, regionalizáció és gazdasági függőségek

A komplex hálózatok elmélete az utóbbi évtizedben rendkívül sikeresnek bizonyult komplex rendszerek modellezésére és statikus leírására, többek között a biológia a számítástudomány, valamint a társadalom- és gazdaságtudományok területén. Ezen tanulmányban komplex hálózatos modelleket alkalmaztam egy speciális gazdasági rendszer, a Nemzetközi Kereskedelmi Hálózat (NKH) elemzéséhez, melyhez az Egyesült Nemzetek Szervezete Árukereskedelmi Adatbázisában (UN Comtrade Database) elérhető import/export adatokat használtam. A hálózat időben történő változásait vizsgáltam, fókuszálva az Európai Unió (EU) tagbővítési éveire, különös tekintettel a volt Kölcsönös Gazdasági Segítség Tanácsa (KGST), majd az EU-hoz folyamatosan csatlakozó országokra.
Korábbi elemzések azt mutatják, hogy a globalizáció és a „regionalizáció” a világgazdaság egymással ellentétes irányú folyamatai. Nemrég Caldarelli és társai az NKH hálózatos vizsgálata segítségével azt találták, hogy a kereskedelmi hálózat globális alakulásai szoros összefüggésben vannak a hálózat regionális szintű változásaival.
Az említett tanulmányokból kiindulva, továbbá megvizsgálva az európai országok egymással és a gazdasági nagyhatalmakkal folytatott kereskedelmének adatait, arra a következtetésre jutottam, hogy az EU-s csatlakozással valamennyi ország GDP arányos exportja nőtt, ennek ellenére a volt KGST tagországok nem elsősorban az EU országok felé növelték exportjukat, hanem Oroszország és Kína irányába. Különböző rangsoroló algoritmusokat (PageRank, HITS) alkalmazva az is látható, hogy a Pareto-i elv (vagy Zipf-törvény) itt is érvényesül, miszerint a világ összexportjának, illetve összimportjának jelentős részét csupán néhány ország bonyolítja, jelentős mértékű gazdasági függésben tartva ezzel a világviszonylatban alacsony, de GDP arányosan magas exporttal rendelkező országokat. A modellezett hálózatok erős mag-periféria szerkezetet mutatnak. Közösségkereső algoritmusokat alkalmazva az látszik, hogy a periférián lévő országok közül a közép-kelet európai országok az orosz és kínai központú klaszterekbe esnek, szemben a nyugati európai országokkal, melyek a német, illetve az USA központú közösségekbe, rávilágítva ezzel a tényleges függési viszonyokra.






